அன்றிலிருந்து லாரிகள் வானத்திலும் பறப்பதாக ஓரளவு வளர்ந்த பின்னரும் கூட நான் நினைத்துக் கொண்டிருந்தேன். வண்டி சைலன்சர் காலில் சுட்டுக் காயம் ஏற்பட, சைக்கிள் கூடையில் என்னை உட்காரவைத்துத் தினமும் மாலையில் தச்சநல்லூரிலிருக்கும் ஆஸ்பத்திரிக்கு என்னை அழைத்துச் செல்லும் வழியில் தான் மின்மினிப் பூச்சிகள் எனக்கு அறிமுகமாயின. எங்கே சென்றாலும் வழியில் இருக்கும் பெயர்ப்பலகைகளை எழுத்துக் கூட்டிப் படிக்கச் சொல்லுவீர்கள். தொலைந்து போனால் சொல்லுவதற்காக உங்களது பெயர், அலுவலகம், தொலைபேசி எண் என அனைத்தையும் சொல்லிக் கொடுத்தீர்கள்.